SKRIFTLIG FORESPØRGSEL E-3063/02

af Theresa Villiers (PPE-DE) til Kommissionen

(29. oktober 2002)

Om: Transaktionsomkostninger

1. Har Kommisionen foretaget nogen undersøgelser eller analyser af bankgebyrer i eurozonen i de sidste 12 måneder? Kan Kommissionen i bekræftende fald oplyse, hvad den har gjort?

2. Mener Kommissionen, at der er sket forbedringer siden den kommissionsundersøgelse, der blev offentliggjort på en pressekonference den 24. september 2001, hvor Frederik Bolkestein indrømmede, at situationen var skuffende, og at der stadig var for mange tilfælde af uautoriserede dobbeltgebyrer?

3. Råder Kommissionen over nogen oplysninger om indvirkningerne af forordning (EF) nr. 2560/2001(1) om grænseoverskridende betalinger i euro?

4. Har forordningen sænket udgifterne for grænseoverskridende betalinger i euro inden for eurozonen?

5. Hvor stort er det gennemsnitlige gebyr for en grænseoverskridende betaling i euro inden for eurozonen?

6. Er omkostningerne for nationale betalinger i euro ændret efter indførelsen af forordningen?

7. Kan Kommissionen fremsætte talangivelser for enkelte lande inden for eurozonen (f.eks. overførselsomkostningerne mellem Tyskland og Frankrig eller mellem Irland og Italien)?

8. Råder Kommissionen over oplysninger om overførselsomkostningerne fra euro-bankkonti uden for eurozonen til euro-bankkonti inden for eurozonen? Kan den i bekræftende fald give en oversigt over tallene for hvert land?

(1) EFT L 344 af 28.12.2001, s. 13.

Svar afgivet af Frederik Bolkestein på Kommissionens vegne

(28. november 2002)

Anvendelsen af Europa-Parlamentets og Rådets direktiv af 27. januar 1997 om grænseoverskridende pengeoverførsler(1) er blevet nøje overvåget af Kommissionen. Den har således ladet gennemføre flere undersøgelser af prisudviklingen og de nationale gennemførelsesbestemmelser. Disse oplysninger kan findes på følgende adresse: http://europa.eu.int/comm/internal_market/en/finances/payment/directives/index.htm.

Endvidere er Kommissionen ifølge artikel 12 i direktivet ved at udarbejde en rapport om anvendelsen af direktivet i medlemsstaterne, der vil blive fremsendt til Europa-Parlamentet og Rådet. Det fremgår af denne rapport, at selv om situationen er blevet mærkbart bedre hvad angår den anvendte praksis med opkrævning af dobbelte gebyrer, overholdes direktivets bestemmelser om fjernelse af alle gebyrer for modtageren (medmindre ordregiveren udtrykkeligt har oplyst derom) ikke fuldstændigt af banksektoren. Denne situation skulle ændre sig mærkbart fra den 1. juli 2003, når Europa-Parlamentets og Rådets forordning (EF) nr.

2560/2001 om grænseoverskridende betalinger i euro(2) træder i kraft og efterfølgende også vil omfatte den svenske krone. Fra denne dato vil der gælde samme gebyrer for grænseoverskridende overførsler i euro og svenske kroner som for nationale overførsler både hvad angår modtager og ordregiver.

Hvad angår gebyrordningen for grænseoverskridende betalinger har Kommissionen ikke gennemført undersøgelser af bankgebyrer i euroområdet i de sidste 12 måneder. Den har derfor ikke udtømmende og ajourførte oplysninger om grænseoverskridende betalinger i euro. Efter at bestemmelserne om betalingskort i forordning 2560/2001 trådte i kraft den 1. juli 2002, har Kommissionen imidlertid modtaget oplysninger om gebyrer for betalingstjenester før og efter den 1. juli 2002. Det fremgår af disse oplysninger, at der er sket et betydeligt fald i de gebyrer, der opkræves for grænseoverskridende transaktioner i euroområdet, der nu er de samme som for rent nationale transaktioner. I nogle tilfælde er der sket en omorganisering af gebyrordningen, der har givet sig udslag i prisstigninger for visse tjenester, men det er kun ganske få tilfælde.

På grundlag af de tilgængelige oplysninger mener Kommissionen(3) således, at situationen har bedret sig, og at forordningens bestemmelser er blevet anvendt helt tilfredsstillende, bortset fra visse undtagelser.

Som foreskrevet i forordningen vil Kommissionen i juli 2004 fremlægge en rapport om forordningens anvendelse på gebyrer i forbindelse med betalinger gennemført inden for en medlemsstat. Der vil i den forbindelse blive foretaget flere statistiske undersøgelser.

(1) EFT L 43 af 14.2.1997.

(2) EFT L 344 af 28.12.2001.

(3) Situationen i september 2002.